40. schôdza NR SR - 3.deň - B. popoludní
Dátum: 2019-01-31
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

180. Vážený pán predsedajúci, vážené kolegyne, kolegovia, dovoľte mi vyjadriť sa k uzneseniu, ktoré tu predkladá Slovenská národná strana. A musím začať netradične, lebo som nečakal slová pána predkladateľa, teda konkrétne pána Pašku, keď vysvetľoval, čo viedlo Slovenskú národnú stranu k tomu, aby predložila takéto uznesenie. Ja naozaj pod tie vaše úvodné slova by som sa aj podpísal, áno, Európska únia a jej kroky, ktoré vedie proti Maďarsku a proti Poľsku, nie sú ani v rámci nejakých dobrých mravov, ani by nemali byť možnosťami, ktoré môže Európska únia využívať, pretože to, čo robí dnes voči Maďarsku a voči Poľsku, je jednoducho z nášho pohľadu neprijateľné. Áno, súhlasím s tým, máte pravdu. Problémom ale je, že ak chcete do zahraničia vysielať signál o tom, že Národná rada Slovenskej republiky nesúhlasí s tým, aby Európska únia na základe hlasovania Európskeho parlamentu brala Maďarsku ako členskému štátu právo čerpať prostriedky z rozpočtu Európskej únie, na ktoré sa, na ktorý sa jej vlastní občania skladajú, čo ste sami povedali, a aby Maďarsko nemalo právo hlasovať v Rade Európy, tak toto uznesenie, ktoré ste predložili, o tomto vôbec nehovorí. To uznesenie je vlažné, to uznesenie je slabé, v tom uznesení nič nevymedzujete, v tom uznesení nehovoríte jasnými slovami, v tom uznesení proste konštatujete, že vy to síce beriete na vedomie a vy ste pripravení, aby Národná rada bola v záujme udržiavania nadštandardných a priateľských vzťahov s regionálnymi partnermi aj naďalej dôveryhodným proeurópskym, transparentným, predvídateľným a konštruktívnym členom Európskej únie. To ako keby ste povedali, my sme aj naďalej pripravení byť vaším vazalom, plne poslúchať čokoľvek, čo si vymyslíte, rešpektovať každý váš, aj takýto protidemokratický krok, ale bolo by možno lepšie, keby sme využili nejaký dialóg, keby sme sa o tomto viac porozprávali, keby sme nepristupovali okamžite k takýmto radikálnym krokom, k akým ste sa uchýlili, ale zase vieme to zobrať na vedomie, vieme sa s tým zmieriť. Toto nie je nič, pán Paška. To malo vyzerať úplne inak, keď ste chceli povedať Európskej únii, že takto sa správať voči suverénnemu štátu ako nejaký Sovietsky zväz voči nejakému svojmu satelitu, to je jednoducho neprijateľné. Ale nie tým uznesením. Ja by som so samotnou myšlienkou nemal problém, nevadilo by mi, keby ste jasne povedali, keby Národná rada jasne povedala, že toto nemôže Brusel, že to už zachádzate do krajnosti, že vy nie ste Sovietsky zväz, vy máte fungovať na demokratických princípoch a vy si nemôžete robiť z občanov suverénneho štátu dobrý deň. Ale toto uznesenie o tom, bohužiaľ, nehovorí. A povedzme si tie veci na rovinu, lebo aj vy určite chápete, tak ako ich chápem ja, to, čo sa dnes vedie voči Maďarsku, to nie je kvôli tomu, ako to Európska únia tvrdí, že Maďarsko je skorumpované, že Viktor Orbán a jeho vláda sa správa k verejným financiám nejakým zlým spôsobom, že Maďarsko sa zadlžuje, že jednoducho tento štát je zlým spôsobom riadený. Lebo keby toto mali byť dôvody, to znamená, korupcia, klientelizmus, rodinkárstvo a podobne, k tomu, aby Európska únia odnímala hlasovacie práva jednotlivým štátom, tak by Slovensko asi muselo byť na prvom mieste. Slovensko by muselo byť prvé, ktorému odnímu tieto hlasovacie práva. Všetci dobre vieme, že v kontexte aktuálnej imigračnej krízy, ktorá zúri v Európe, je ten dôvod úplne iný. Dôvod je ten, že Viktor Orbán sa rozhodol postaviť otvorene za svoj štát, že otvorene povedal, my vás nebudeme počúvať, keď sa vy budete snažiť ničiť naše národné hodnoty, tradície, kultúru, našu kresťanskú vieru. Dôvod je ten, že Viktor Orbán povedal, že vy nám nebudete zaplavovať štát Arabmi a Afričanmi a my sami si budeme rozhodovať o tom, kto naše územie, naše vlastné územie príde a kto nepríde a žiadny Brusel, žiadny Juncker ani iný alkoholik nám do toho nebudú kecať. Toto je skutočný dôvod, prečo Európska únia voči Maďarsku vedie takéto jasné radikálne, nedemokratické, autoritárske kroky. A vy chcete na toto upozorniť, vy chcete aby sme vyslali do zahraničia signál, to ja úplne schvaľujem, ja s tým súhlasím, ale nie týmto uznesením. Ja som si istý, že keby sme sa bavili asi v nejakej súkromnej debate, tiež mi poviete, že toto uznesenie asi nie je úplne to, čo by bolo podľa vašich predstáv, že asi to, ten text toho uznesenia, kde Slovenská republika vyhlasuje, že len chce, aby tu bol nejaký dialóg, že len chce, aby sa veci riešili pokojnejšie, aby sa hľadali spôsoby, aby sme ďalej mohli byť takým vazalom, akým sme, že to asi nebolo úplne to, čo ste si predtým predstavovali. Ale takéto vlažné, nič nehovoriace uznesenie na konečnom dôsledku ani nič nerieši. Môžete si potom povedať v rámci diskusií alebo tak ako ste to začali odôvodňovať, že my sme sa vymedzili, my sme povedali, že my to nechceme, a možno, že vám to niektorí voliči aj uveria, ale v tomto uznesení ste sa nevymedzili voči ničomu. To uznesenie naozaj nehovorí o ničom takom, čo by jasne dávalo signál Európskej únii, že tu už ste za čiarou, tu už ste za hranicou, tu už sranda končí a toto sa voči suverénnemu štátu robiť nemá. A keby ste to mysleli naozaj vážne a nemali ste tu nejaké iné vplyvy, ktoré vám zakazujú otvorene povedať to, čo si myslíte, tak by ste to určite urobili inak. A mňa to mrzí, lebo v tejto téme sa určite zhodneme a tiež si myslím, že to, čo v poslednej dobe vystrája Brusel, to je jednoducho neprijateľné. A tiež v kontexte toho, že Andrej Danko opakovane vyhlasuje do médií, že Orbán je preňho akýmsi vzorom, že Orbán je príkladom toho, ako sa dnes musíme postaviť za naše národné tradičné kresťanské hodnoty, že Orbán sa jasne dokázal postaviť proti Európskej únii vo veciach, ktoré sú pre Maďarsko nevýhodné, ktoré Maďarsko poškodzujú, a dokázal sa postaviť za svoj národ, tak keby chcel ísť Andrej Danko v šľapajach Viktora Orbána, tak by takéto uznesenie nedal, dal by niečo skutočné. Dal by niečo odvážne a dal by niečo, čo jasne Európskej únii povie, toto ste už jednoducho prepískli. Takže asi toľko z mojej strany. Ďakujem.